देश में कोविड-19 रोधी टीके की कुल 185 करोड़ से अधिक खुराक दी गईं- स्वास्थ्य मंत्रालय
केंद्रीय स्वास्थ्य मंत्रालय के अनुसार देश में मंगलवार तक कोविड-19 रोधी टीके की 185 करोड़ से अधिक खुराक दी जा चुकी हैं। मंगलवार को शाम सात बजे तक टीके की 13,52,233 खुराक दी गईं। मंत्रालय ने बताया कि अब तक 12-14 वर्ष आयु वर्ग में टीके की 1,97,65,419 खुराक दी जा चुकी हैं।
नयी दिल्ली: दुनिया के कई देशों पर कोरोना जहां एक बार फिर कहर बनकर टूट रहा है, वहीं भारत में लगातार कोरोना के मामलों में कमी दर्ज की जा रही है। हालांकि दुनिया के हालात को देखते हुए भारत अलर्ट है। कोरोना से बचाव के लिए सभी नियमों का गंभीरता पूर्वक पालन किया जा रहा है। साथ ही कोविड-19 रोधी टीका लगाने की रफ्तार भी तेज कर दी गई है। केंद्रीय स्वास्थ्य मंत्रालय के अनुसार देश में मंगलवार तक कोविड-19 रोधी टीके की 185 करोड़ से अधिक खुराक दी जा चुकी हैं। मंगलवार को शाम सात बजे तक टीके की 13,52,233 खुराक दी गईं। मंत्रालय ने बताया कि अब तक 12-14 वर्ष आयु वर्ग में टीके की 1,97,65,419 खुराक दी जा चुकी हैं। मंत्रालय ने बताया कि स्वास्थ्य देखभाल और अग्रिम मोर्चे के कर्मियों सहित 60 वर्ष से अधिक आयु के लोगों को 2,37,62,364 एहतियाती खुराक (बूस्टर डोज) दी गई हैं। देर रात तक जारी पूरे दिन के लिए अंतिम रिपोर्ट के संकलन के साथ दैनिक टीकाकरण की संख्या बढ़ने की उम्मीद है। देश भर में टीकाकरण अभियान पिछले साल 16 जनवरी को शुरू किया गया था, जिसमें पहले चरण में स्वास्थ्यकर्मियों को टीका लगाया गया था। अग्रिम मोर्चे के कर्मियों का टीकाकरण पिछले साल दो फरवरी से शुरू हुआ था। इनपुट-भाषा